钦定古今图书集成/明伦汇编/官常典/第558卷 > 韦冲
## 钦定古今图书集成/明伦汇编/官常典/第558卷 > 韦冲

按《隋书韦世康传》：“冲字世冲，少以名家子在周，释褐
卫公府礼曹参军。后从大将军元定渡江伐陈，为陈
人所掳，周武帝以币赎而还之。帝复令冲以马千匹
使于陈，以赎开府贺拔华等五十人及元定之柩而
还。冲有辞辩，奉使称旨，累迁少御伯下大夫，加上仪
同。于时稽胡屡为寇乱，冲自请安集之，因拜汾州刺”
史。高祖践阼，征为兼散骑常侍，进位开府，赐爵安固
县侯。岁馀，发南汾州胡千馀人北筑长城，在涂皆亡。
上呼冲问计，冲曰：“边氓之性，易为反复，皆由牧宰不
称之所致也。臣请以理绥静，可不劳兵而定。”上然之。
因命冲绥怀叛者，月馀皆至，并赴长城。上下书劳勉
之。寻拜石州刺史，甚得诸胡欢心。以母忧去职。俄而
起为南宁州总管，持节抚慰，复遣柱国王长述以兵
继进。冲上表固让。诏曰：“西南夷裔，屡有生梗，每相残
贼，朕甚愍之。已命戎徒，清抚边服。以开府器干堪济，
识略英远，军旅事重，故以相任。知在艰疚，日月未多，
金革夺情，盖有通式，宜自抑割，即膺往旨。”冲既至，南
宁渠帅爨震及西爨首领皆诣府参谒。上大悦，下诏
褒扬之。其兄子伯仁随冲在府掠人之妻，士卒纵暴，
边人失望。上闻而大怒，令蜀王秀治其事。益州长史
元岩，性方正，案冲无所宽贷，冲竟坐免。其弟太子洗
马世约谮岩于皇太子，上谓太子曰：“古人有沽酒酸
而不售者，为噬犬耳。今何用世约乎？适累汝也。”世约
遂除名。后数载，令冲检校括州事。时东阳贼帅陶子
定、吴州贼帅罗慧方，并聚众为乱，攻围婺州永康、乌
程诸县，冲率兵击破之。改封义丰县侯，检校泉州事，
寻拜营州总管。冲容貌都雅，宽厚得众心，怀抚𩎟鞨契丹，皆能致其死力，奚霫畏惧，朝贡相续。高丽尝入
寇，冲率兵击走之。仁寿中，高祖为豫章王暕纳冲女
为妃，征拜民部尚书，未几卒，时年六十六。少子挺，最
知名。